Kasino (korttipeli)

Kasino on korttipeli, jossa nostetaan kortteja pöydältä sääntöjen mukaisesti ja tietyistä nostetuista korteista saa pisteitä. Peliä voi pelata 2–4 henkilöä ja neljällä henkilöllä sitä voi pelata myös pareittain, jollon parit istuvat vastakkain.

 Tavoite 
Tarkoitus on kerätä pöydästä mahdollisimman paljon kortteja, erityisesti patoja ja arvokortteja (muun muassa ässät, patakakkonen, ruutukymppi).

 Säännöt 
Jokainen pelaaja saa aluksi neljä korttia, samoin pöydälle jaetaan neljä korttia kuvapuoli ylöspäin. Uusia kortteja jaetaan, kun kierros on pelattu.

Vuorollaan pelaaja voi tehdä yhden seuraavista:

 Nostaminen: Ottaa pöydästä kortteja, jos niiden summa tai yksittäisen kortin arvo vastaa pelattua korttia (esimerkiksi kädessä olevalla kahdeksalla voi nostaa pöydältä viitosen ja kolmosen).
 Pöytääminen: Jos ei voi tai halua napata tai rakentaa, pelaaja asettaa kortin pöydälle muiden käytettäväksi.

Kierros päättyy, kun kaikki kortit on pelattu ja pisteet lasketaan. Peliä jatketaan, kunnes joku saa 16 pistettä ja voittaa pelin.

 Pelin kulku 
Kun kortit on jaettu, jakajasta seuraava aloittaa. Hän joko ottaa kortin tai kortteja yhdellä käsikortillaan tai laittaa tämän pöytään. Kortteja saa ottaa pöydästä sekä yksittäisiä kortteja että yhdistelmiä siten, että kunkin pöydästä otettavan kortin tai yhdistelmän summattu arvo on sen kortin arvo, jolla kortit otetaan: esimerkiksi kädessä olevalla kahdeksikolla voi nostaa kolmosen ja viitosen tai kaksi nelosta tai molemmat yhdistelmät.

Korttien ottaminen ei ole pakollista. Jos pöydässä on 8, voi lyödä 8:n ja jättää molemmat pöytään esimerkiksi ruutu 10:tä tai kolmatta kahdeksikkoa varten tai jos pöydässä on 3, 5, 8 ja 9, voi ottaa 8:lla 3:n ja 5:n ja jättää 8:n ottamatta estäen siten seuraavan pelaajan mahdollisen mökin.

Pakan viimeisessä jaossa kaikkien korttien tultua pelatuksi saa viimeiseksi pöydästä kortteja saanut pelaaja pöydälle jääneet kortit itselleen pinoonsa. Viimeinen otto voi antaa kortti- tai patavoiton tai ehkä jopa molemmat.

Jos pelaaja nostaa omalla vuorollaan kaikki kortit pöydästä, hän saa mökin eli ylimääräisen pisteen. Mökkejä voi olla useampi, mutta kaikilla pelaajilla ei voi olla niitä samaan aikaan. Sen sijaan jos pelaaja tyhjentää pöydän, kun kaikilla muilla pelaajilla on kullakin vähintään yksi mökki, lähtee heiltä yksi sellainen pois. Pakan viimeisessä jaossa ei saa mökkejä eikä näin ollen mökkejä lähde poiskaan. Mökit merkitään yleensä pelaajien keräämiin pinoihin laittamalla yksi pinon korteista poikittain kuvapuoli ylöspäin (Pisteettömän kortin käyttö on suositeltavaa pistelaskun selkeyttämiseksi).

Kun kädessä olevat kortit on pelattu, jaetaan pakasta kaikille taas neljä korttia kaksittain, mutta ei enää pöytään.

Kun pakka on pelattu loppuun, lasketaan saadut pisteet. Tämän jälkeen pakka sekoitetaan uudelleen ja jatketaan peliä. Ensimmäiseksi 16 pistettä tai enemmän kerännyt pelaaja on voittaja. Peliä voidaan pelata joko aina pakan loppuun asti tai katkaisemalla peli heti pelaajan saadessa 16 pistettä täyteen.

 Pisteenlasku ja erikoiskortit 
Pelissä on jaossa varsinaisia pisteitä 10. Yhteispistemäärä voi kuitenkin mökkien tai edellisellä kierroksella ”pakkaan” jääneiden korttien ja/tai patojen seurauksena nousta tai laskea korttien ja/tai patojen jäädessä juuri pelatun kierroksen jälkeen ”pakkaan”.
  (valttikortti iso kasino, jonka arvo on kädessä 16, mutta pöydässä normaalisti 10): 2 pistettä
  (valttikortti pieni kasino, jonka arvo on kädessä 15, mutta pöydässä normaalisti 2): 1 piste
 Ässä (arvo kädessä 14, mutta pöydässä 1): jokaisesta 1 piste
 Korttivoitto (eniten kortteja): 1 piste
 Jos kortit menevät tasan, korttivoiton piste jää ”pakkaan” eli ne siirtyvät seuraavan kierroksen korttivoittoon, jolloin siitä saa 2 pistettä. Jos kortit jäävät heti seuraavassa jaossa taas pakkaan, toimitaan samalla tavalla, jolloin siitä saa seuraavalla kierroksella 3 pistettä jne.
 Patavoitto (eniten patoja): 2 pistettä
 Jos patakortit menevät tasan, patavoiton pisteet jäävät ”pakkaan” eli ne siirtyvät seuraavan kierroksen patavoittoon, jolloin siitä saa 4 pistettä. Jos patakortit jäävät heti seuraavassa jaossa taas pakkaan, toimitaan samalla tavalla, jolloin siitä saa seuraavalla kierroksella 6 pistettä jne.
 Mökki: jokaisesta 1 piste

 Mökki 
Mökki tarkoittaa tilannetta, jossa pelaaja onnistuu ottamaan yhdellä kortilla kaikki pöydässä olevat kortit pois eli tyhjentämään pöydän. Tämä saavutetaan silloin, kun pelaajan kädestä pelaama kortti mahdollistaa kaikkien pöytäkorttien samanaikaisen nappaamisen. Mökin merkiksi pelaaja asettaa yhden kerätyistä korteista pistepinoonsa kuvapuoli ylöspäin. Mökkejä voi saada useamman. Kuitenkin mikäli mökin saadessa kaikilla muilla pelaajilla on sellainen jo, niin heiltä kaikilta kaatuu eli poistuu yhdet mökit.

 Muunnelmia 
 Laistokasino 
Laistokasino on muuten samanlainen kuin peruspeli, mutta siinä päinvastoin vältetään pisteiden keräämistä ja on ottopakko. Kuitenkin jos on toisensa poissulkevia vaihtoehtoja, niin pelaaja saa valita niistä vapaasti eli esimerkiksi, jos kädessä on ässä ja yhdeksän ja pöydässä kymppi, nelonen ja viisi, voi pelaaja nostaa nelosen ja viiden yhdeksällä sen sijaan, että nostaisi kympin ja nelosen ja saisi näin ässästä pisteen.

 Rakennuskasino 
Rakennuskasino on muuten kuin peruspeli, mutta siinä voi rakentaa asettamalla kädessä olevan kortin pöydässä olevan kortin päälle ja sanomalla mitä näistä rakentaa. Pelaajalla on kuitenkin oletava kädessä kortti, jolle sanoo rakentavansa. Tämän tehtyään päällekkäin olevia kortteja ei voi enää erikseen käyttää eikä rakennusta purkaa. 

Rakennuksia voi korottaa eli lisätä rakennuksen päälle uusia kortteja kunhan korotettu arvo löytyy kädestä. Myös samannumeroisia kortteja saa rakentaa eli kolmosen voi lyödä kolmosen päälle ja rakentaa kolmannelle kolmoselle. Jos pelaaja rakentaa rakennuksen samalle arvolle kuin toisella samaan aikaan pöydässä olevalla rakennuksella on, syntyy kaksoisrakennus, jolloin toinen näistä rakennuksista asetetaan toisen päälle. Syntynyttä kaksoisrakennusta ei voi enää korottaa. 

Muunnelmassa mökistä ei yleensä saa pisteitä, korttivoitosta saa kolme pistettä ja patavoitosta yhden. Peliä pelataan yleensä 21 pisteeseen.

 Muita sääntömuunnelmia 
 Viimeisestä otosta saa pisteen
 Viimeisestä otosta ei saisi pistettä, ellei ottanut kaikkia kortteja, jolloin otto olisi laskettu mökiksi
 Pelataan 21 pisteeseen tai muuhun pistemäärään 16 pisteen asemesta
 Tuleeko saada täsmälleen 16 pistettä tai tavoitepistemäärä sen sijaan, että ylitys riittää? (muunnelma on harvinainen)
 Ylimääräisistä pisteistä tulee negatiivisia pisteitä niin, että 17 pisteeseen päätyessä joutuu 15:een, 18 pisteeseen päätyessä 14:een jne.
 Suomalaisessa kasinossa kuvakorteilla on yleensä numeroarvot (11, 12 ja 13), mutta muualla usein ei, jolloin niillä voi nostaa vain samanarvoisella kortilla eli esimerkiksi sotilaan voi nostaa vain toisella sotilaalla ja toisin päin.
 Neljä käsikorttia täydennetään heti lyömisen jälkeen. Tätä kutsutaan pakkakasinoksi.
 Kortti- tai patavoiton mennessä tasan, pisteet jaetaan enimmät kortit tai padat saaneiden pelaajien kesken, eivätkä pisteet jää ”pakkaan”. Muunnelma, joka sallii tällä tavoin murtopisteiden jakamisen, on harvinainen.
 Kolmin- tai nelinpelissä mökkejä ei ole tai kerralla vain yhdellä pelaajalla voi olla mökkejä eli jos toinen pelaaja saa mökin, kun ensimmäisellä on sellainen, niin tämän mökki kaatuu sen sijaan, että toinen saisi oman.
 Viimeisessä jaossa voi saada mökkejä.
 Mökkejä ei voi saada jos joku on kerännyt 10 pistettä tai sen yli. Tämä tarkoittaa sitä, että kun joku pelaaja kierroksen jälkeen saa jo kaikki mahdolliset peruspisteet, ei mökeistä voi enää lisäpisteitä saada kyseisellä jaolla. Jos esimerkiksi tilanne syntyy, että kaikki arvokkaat pistekortit jaetaan yhdelle pelaajalle (eli hän saa 10 pistettä), ei mökkipisteitä anneta enää kenellekään sillä kierroksella. Tämä estää mökeistä syntyvän ylimääräisen pisteen silloin, kun pisteet jo muutenkin jakaantuvat epätasaisesti

 Historia ja alkuperä 
Kasino-korttipelin ensimmäiset merkinnät löytyvät 1700-luvun Englannista, ja pelin uskotaan olevan sukua italialaiselle Scopa-pelille. Englannista peli levisi Eurooppaan ja Amerikkaan, ja Suomessa kasino on ollut suosittu jo vuosikymmeniä. Muunnelmia ja uusia sääntöjä on syntynyt historian saatossa, esimerkiksi Amerikassa ja Italiassa pelataan hieman eri tavoin kuin Suomessa.

 Samanlaisia pelejä 
Englanninkielinen peli Cassino sekä ecuadorilainen Cuarenta ovat läheistä sukua kasinolle. Piitti on Pohjois-Suomessa suosittu perinteikäs peli, joka myös suuresti muistuttaa kasinoa, vaikka sääntöjen yksityiskohdissa on useita eroja.

 Muuta 
Kasinossa korttien jakotapa mahdollistaa teoreettiset pelaajamäärät 2, 3, 4, 6, ja 12, ja niillä saa yhdestä pakasta aina 6, 4, 3, 2, ja 1 jakoa. Väite perustuu siihen, että kasino-korttipelissä kortteja jaetaan pelaajille siten, että kukin saa aluksi neljä korttia. Myös pöytään jaetaan alussa neljä korttia, mutta seuraavilla jaoilla kortteja jaetaan vain pelaajille. Tärkeää on, että 52 kortin pakka riittää jakamaan jokaiselle pelaajalle (riippuen pelaajamäärästä) aina täysiä jakoja ilman ylimääräisiä kortteja.

 Lähteet 

Luokka:Misääripelit